Ahi, sèmpri dugna dì

Tutti li còsi ch’ài vurudu bè
ti sò aisittendi
cumènt’e mè, Rusì.
Mi pari ch’èddi puru
àggiani lu sintidu,
mi dìghiani a dugn’óra
chi lu suffrì di l’òmu nò à fini.
Chidda mé vida ch’éra
incantu e gudimentu,
abà è agunìa di dugna còsa:
lu zéru nò à più lùzi di sòri,
lu córi nò à cunforthu,
mi pari d’intindì sèmpri li zocchi
di la campana a mórthu.
Ahi, sèmpri dugna dì!
Mi tòrra lu disìzu
di murì pa vidétti ancora viba
undì nò v’è duròri,
i lu zéru di l’ànimi bïadi,
i la glória di l’àgniri e di Déiu.

Ahi, sèmpri dugna dì!